Alls hefur 451 einstaklingur notið góðs af svokölluðum sárafátæktarsjóði Rauða krossins á Íslandi síðan að úthlutun úr honum hófst í mars . Þá hafa 249 umsóknir borist og 215 verið samþykktar . Sárafátæktarsjóðnum er ætlað að styðja við mjög tekjulága einstaklinga en á hverjum tíma eru allt að 6000 einstaklingar sem glíma við sárafátækt á Íslandi samkvæmt skýrslu Hagstofunnar um sárafátækt . „ Til Rauða krossins leita oft einstaklingar í hvers kyns neyð . Fram að stofnun sjóðsins hafði Rauði krossinn aðeins stutt við fólk sem býr við mikla fátækt og neyð með fjárstuðningi í kringum jólin með jólaðstoð . Hins vegar er ljóst að þörfin er fyrir hendi allt árið í kring og því var stofnaður sérstakur sjóður með 100 milljón króna stofnframlagi af sjálfsaflafé Rauða krossins “ segir Brynhildur Bolladóttir , upplýsingafulltrúi Rauða krossins . „ Við fundum fyrir þörf og erum með þessu að reyna að svara henni . Tilgangur Rauða kross hreyfingarinnar er að vernda líf og heilsu berskjaldaðra hópa og tryggja virðingu fyrir mannlegu lífi . Skilyrðin sem þarf að uppfylla til að fá úthlutað úr sjóðnum eru m.a. að vera með undir 200.000 krónum fyrir skatt í tekjur á mánuði fyrir einstaklinga og undir 300.000 krónum fyrir skatt samtals fyrir sambúðarfólk / hjón . Bætur líkt og húsaleigubætur , barnabætur og meðlag eru ekki teknar með inn í þá tölu . Umsækjendur sem uppfylla skilyrðin fá úthlutað 40.000 krónum fyrir einstaklinga , 50.000 krónum fyrir sambúðarfólk en styrkurinn hækkar um 10.000 krónur fyrir hvert barn . Um neyðarstyrk er að ræða en ekki eiginlega fjárhagsaðstoð til lengri tíma . Hægt er að fá úthlutað úr sjóðnum tvisvar á almanaksári . Styrkurinn er greiddur út á gjafakorti frá Íslandsbanka og er fólki í sjálfsvald sett í hvaða nauðsynjar styrkurinn er nýttur .